



PATĒRĒTĀJU STRĪDU RISINĀŠANAS KOMISIJA
Talejas iela 1, Rīga, LV-1026, tālr. 65452554, e-pasts pasts@ptac.gov.lv, www.ptac.gov.lv

[bookmark: _Hlk68767604][bookmark: _Hlk99706303]patērētājs

SIA “E‑Labas preces”
Reģ. Nr. 50203563261
Paziņošanai E-adresē
[bookmark: _Hlk168493637]Lēmums
par strīdu
[bookmark: _Hlk102631619]Rīgā
[bookmark: _Hlk95487446][bookmark: _Hlk165038875]10.08.2026.	Nr.2026/275-psrk
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Ilga Ozoliņa kā patērētāju interešu pārstāvis un Ilze Pelša kā komersantu interešu pārstāvis izskatīja strīdu starp patērētāju  un SIA “E‑Labas preces” (turpmāk – sabiedrība) saistībā ar nepiegādātu preci un samaksātās naudas summas neatmaksu.

No lietas materiāliem izriet, ka patērētājs 2025. gada 17. jūlijā sabiedrības interneta veikalā labaspreces.lv iegādājās velosipēdu par 35,00 EUR. Patērētājam tika norādīts, ka piegāde tiks veikta ne vēlāk kā 14 dienu laikā. Prece netika piegādāta. Sabiedrība nesniedza informāciju par piegādes kavēšanos un nereaģēja uz patērētāja saziņas mēģinājumiem.

2026. gada 29. janvārī patērētājs sabiedrības mājaslapā iesniedza naudas atmaksas pieprasījumu, taču atbilde netika saņemta. 2026. gada 14. februārī patērētājs nosūtīja sabiedrībai e‑pastu ar lūgumu veikt naudas atmaksu, taču sabiedrība nav sniegusi nekādu informāciju.

Patērētājs 2026. gada 6. martā vērsās Patērētāju tiesību aizsardzības centrā (PTAC) ar iesniegumu par sabiedrības rīcību. PTAC 2026. gada 16. martā pieprasīja sabiedrībai līdz 2026. gada 24. martam sniegt rakstisku paskaidrojumu un dokumentu par naudas atmaksu. Sabiedrība noteiktajā termiņā atbildi nesniedza.

PTAC 2026. gada 7. aprīlī informēja patērētāju, ka sabiedrība nav sniegusi skaidrojumu un strīds nav atrisināts, aicinot patērētāju vērsties Komisijā. 2026. gada 14. aprīlī PTAC saņēma patērētāja iesniegumu Komisijai, kur norādīja, ka prece nav piegādāta, nauda nav atmaksāta un sabiedrība nav sniegusi nekādu informāciju.

Komisija, izvērtējot lietā esošos apstākļus, secina, ka starp pusēm ir noslēgts distances līgums par preces iegādi, taču sabiedrība nav izpildījusi līguma noteikumus – prece nav piegādāta ne sākotnēji solītajā termiņā, ne Patērētāju tiesību aizsardzības likuma noteiktajā termiņā, kā arī nav veikta patērētājam samaksātās naudas summas atmaksa.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējs vai pakalpojuma sniedzējs piegādā preci, nododot to patērētāja valdījumā bez nepamatotas kavēšanās, bet ne vēlāk kā 30 dienu laikā pēc līguma noslēgšanas. Saskaņā ar PTAL 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, vai šā panta pirmās daļas noteiktajā termiņā, patērētājs pieprasa, lai pārdevējs piegādā preci apstākļiem atbilstošā papildu termiņā. Ja pārdevējs vai pakalpojuma sniedzējs preci papildu termiņā nepiegādā, patērētājs ir tiesīgs vienpusēji atkāpties no līguma. Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējam bez nepamatotas kavēšanās, bet ne vēlāk kā 14 dienu laikā, ir pienākums atmaksāt patērētājam visas saskaņā ar līgumu samaksātās naudas summas.

Komisija secina, ka sabiedrība nav izpildījusi likumā noteikto pienākumu un nav veikusi atmaksu patērētājam. No minētā izriet, ka patērētājam ir tiesības saņemt atpakaļ samaksāto naudas summu 35,00 EUR apmērā.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
apmierināt patērētāja prasību.

Sabiedrībai SIA “E‑Labas preces” atmaksāt patērētājam 35,00 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

